Malema: ‘Die ANC is bang vir wit mense’Julius Malema, leier van die EFF, spreek sy ondersteuners buite die Israelse ambassade in Pretoria toe (2 November 2017). Foto: ANA/Jonisayi Maromo Julius Malema, leier van die EFF, het Donderdag na Fikile Mbalula, minister van polisie, en die SAPD gekap omdat hulle nie die afgelope Maandag streng opgetree het teen duisende betogers wat paaie afgesper het in protes teen plaasmoorde nie. Malema het ŉ skare van sy ondersteuners buite die Israelse ambassade in Pretoria toegespreek nadat die EFF ŉ optog in Pretoria gehou het. Volgens Malema is die ANC “bang vir wit mense”. “Die nuttelose minister van polisie het niks gedoen nie, selfs nie toe die wittes ons [op Swart Maandag] ontwrig het nie. Weet julle hoekom? Want die ANC is bang vir wit mense. Die ANC is bang vir Israel, die ANC is bang vir Afrikaners. Die regime van die EFF sal nooit bang wees vir ŉ wit mens nie. Die polisie hier is opgelei om wit mense te respekteer. Wanneer hulle ŉ wit man sien, is dit die baas. Maar hulle sal ’n swart man sleg behandel wanneer swart mense niks doen behalwe vir hul regte baklei nie,” het Malema gesê. EFF-ondersteuners buite die Israelse ambassade in Pretoria (2 November 2017). Foto: ANA/Jonisayi Maromo “Dit is hoe hulle geleer is. Hulle kollegas [gee hul opdrag] om witheid te respekteer. Julle is lafaards in uniform. Dit moet nie saak maak of ŉ oortreding deur ŉ wit mens of ŉ swart mense begaan is nie, almal van ons moet die wet respekteer.” Die betoging deur die EFF na die Israelse ambassade is gereël in solidariteit met die mense van Palestina. Honderde EFF-ondersteuners is in busse na die ambassade aangery. “Julle moet ophou kortsigtig wees. Julle moet Palestina selfs van hier af sien. Kinders word doodgemaak. Vroue word met bomme gegooi. Soldate het daardie plek beset. Selfs al is jy nie ŉ Palestyn of ’n Jood wat Palestina wil besoek nie, jy is onderhewig aan groot teistering deur Israel,” het Malema gesê. Verskeie lede van die SAPD en die Tshwane-metropolisie was Donderdag aanwesig om die betogers te monitor. Malema het die polisie veroordeel dat hulle nie op Swart Maandag “ingegryp het” toe talle snelweë afgesper is nie. Hy het ook verwys na sommige betogers wat na bewering die ou Suid-Afrikaanse vlag tydens die betogings vertoon het. “Hoekom het hulle ‘Die Stem’ gesing, hoekom het hulle die apartheidsvlag saamgebring?”